Metro oorweeg regstappe ná Boksburg-ontploffing(Foto: IHSAAN HAFFEJEE/ANADOLU AGENCY/Anadolu Agency via AFP) Die Ekurhuleni-metro oorweeg die moontlikheid van regstappe teen die bestuurder en maatskappy van die gastenkwa wat op Oukersdag in Boksburg ontplof het. “Ons is van mening dat daar voldoende bewyse is om dit te doen. Meer inligting in hierdie verband sal mettertyd bekendgemaak word,” het Tania Campbell, burgemeester, gesê. “Sodra alle ondersoeke afgehandel is, sal ons geen vrees of guns toon om diegene wat verantwoordelik is tot verantwoording te roep nie.” Volgens Campbell is sy tevrede met die status van verskeie ondersoeke na die voorval. “Sedert die dag van die ontploffing het verskeie departemente in die stad onverpoosd gewerk om te verseker dat ’n deeglike en sinvolle ondersoek plaasvind om vas te stel wat die dag gebeur het en wat die pad vorentoe is.” Die DA se Tania Campbell (Foto: Facebook/Tania Campbell) Campbell het met lede van die burgemeesterskomitee, die betrokke polisiehoof, verskeie departementshoofde en senior amptenare vergader om terugvoer te kry oor wat die status van die ondersoek is. “Ek is tevrede met die vordering wat in hierdie verband gemaak word en verwag dat ’n finale verslag vandeesmaand deur die burgemeesterskomitee ontvang en daarna aan die raad voorgelê sal word,” het sy gesê. Die dodetal ná die gastenkwa-ontploffing staan op 37. Altesaam 12 gesondheidspersoneellede van die Tambo-gedenkhospitaal is onder die oorledenes. Die bestuurder van die gastenkwa het onderdeur ŉ brug naby die Tambo-gedenkhospitaal probeer ry toe die vragmotor vasgeval het. Die gastenkwa het kort daarna aan die brand geslaan en eindelik ontplof. Bron: SAnews.gov.za